SOPHIE BLITMAN

IRÁNY AZ ÉSZAKI-SARK!

– HOGY DÖNTESZ? –

SZÖVEG Sophie Blitman

ILLUSZTRÁCIÓ DOFRESH

MÓRA KÖNYVKIADÓ

A fordítás az alábbi kiadás alapján készült:

Sophie Blitman: Mission Pôle Nord

© Fleurus Éditions, 2018

Piktogram: © Shutterstock

Fordította: Koós Eszter

Minden jog fenntartva, a kiadvány egészének vagy bármely részének a kiadó írásos engedélye nélküli sokszorosítása, másolása, egyéb engedélyköteles felhasználása – beleértve a kiadvány digitalizálását és ily módon történő többszörözését, nyilvánossághoz közvetítését – szigorúan tilos!

A kiadó könyveit kedvezménnyel megrendelheti webáruházunkban:

www.mora.hu

Hungarian translation © Gulyás Adrienn, 2021

Hungarian edition © Móra Könyvkiadó

Móra Könyvkiadó

1950 óta családtag

Az 1795-ben alapított Magyar Könyvkiadók és Könyvterjesztők Egyesülésének tagja

ISBN 978 963 486 860 6 (epub)

ISBN 978 963 486 861 3 (mobi)

Kiadja a Móra Könyvkiadó Zrt.,

Janikovszky János elnök-vezérigazgató

Felelős szerkesztő: Pacskovszky Zsolt

Műszaki szerkesztő: Schmidt Péter

Elektronikus változat: Farkas István

Móra Könyvkiadó Zrt., Budapest, 2021

E-mail: mora@mora.hu • Honlap: www.mora.hu

KÉSZEN ÁLLSZ AZ INDULÁSRA?

Könyvünk izgalmas felfedezőútra hív.

Nem sorrendben olvasod majd a fejezeteket, mint a többi könyvnél, hanem ide-oda lapozol attól függően, hogyan döntesz.

Az eszed mellett minden leleményességedre és tudásodra is szükséged lesz, ha nem szeretnéd, hogy rosszul végződjön a kaland. Nem vagy sarkkutató? Nem baj, ez a könyv segít, hogy gyorsan tanulj a hibáidból. Meglátod, végül minden próbát kiállsz!

Felkészültél a nagy kalandra?

HOGYAN HASZNÁLD A KÖNYVET?

A lap tetején találod a fejezetszámot.

A lap felső részén olvashatsz arról, hogy éppen mi történik veled.

Döntsd el, hogyan tovább, és bökj az adott fejezetszámra. Figyelj arra, hogy a választási lehetőségek néha a következő lapon folytatódnak!

KALANDRA FEL!

2022 márciusa van. Az északi féltekére is megérkezett a tavasz, vége a sarki éjszakának, amely hat hónapon át teljes sötétségbe borította az Északi-sarkvidéket. Az általad csodált korábbi sarkkutatókhoz hasonlóan most te is felfedezheted ezt a különös világot!

Bármilyen hihetetlen, de fiatal korod ellenére tagja vagy a John Desmarais által vezetett expedíciónak. A küldetés célja, hogy jobban megismerjétek ezt a szélsőséges vidéket lakóival és éghajlatával együtt. Bár tapasztalatlannak számítasz, lelkesedéseddel és akaraterőddel meggyőzted Johnt, hogy téged is vegyen be a hét főből álló csapatba. A többiekkel ellentétben te nem vagy tengerkutató, biológus vagy etnológus – inkább afféle általános tudással rendelkezel, és még sokat kell tanulnod. A küldetésvezető így is számít rád, bízik benne, hogy hasznos megfigyeléseiddel és helyes döntéseiddel aktívan kiveszed a részed a feladatokból.

Meg tudsz felelni az elvárásainak? Nagyon reméled! Mindenesetre felkészültél: elolvastad a beszámolókat John korábbi tudományos expedícióiról, sokat sportoltál, hogy fitt legyél, és alaposan tanulmányoztad a sarkvidék földrajzát is. (Ha ennek ellenére bizonytalan lennél valamiben, a 10–11. oldalon található térkép a segítségedre lehet.)

Hamarosan kihajóztok. A tudományos expedíciókra tervezett francia vitorlás, a Tara belsejében egy laboratóriumot is berendeztek, hogy a hajón vizsgálatokat is tudjatok végezni. A több hónapon át tartó expedíció alatt bejárjátok a sarkvidéket, és időnként lehorgonyoztok egy-egy jégmezőnél. Alighanem lélegzetelállító felfedezéseket tehettek… De persze csak akkor, ha bebizonyítod, milyen megfontolt és egyszersmind bátor is vagy. Az Északi-sarkvidék ugyanis veszélyekkel teli hely, és erősnek kell lenned, nem futamodhatsz meg!

Ha valamelyik szónak nem tudod a jelentését, vagy nem tudod, hogy egy név mire utal, lapozz a könyv végén található szójegyzékhez!

A LEGÉNYSÉG TAGJAI

John Desmarais
az expedíció tudományos vezetője

kanadai

Cathy McCoy
mérnök, küldetésvezető-helyettes

amerikai

Léna Müller
etnológus

német

Anna Petrov
éghajlatkutató

orosz

Tomas Lopez
tengerkutató

spanyol

Rémi Fournier
tengerbiológus

francia

1.

Végre elérkezett a nagy nap! A norvégiai Tromsø kikötőjéből indultok neki a nagy útnak – számos más északi-sarki expedíciónak is ez volt a kiindulópontja. Barátok, ismerősök búcsúzkodnak tőletek a kikötőben. Aztán a többiekkel együtt te is felszállsz a hajóra. Míg John, az expedíció tudományos vezetője tapasztalt kutatónak számít, addig neked ez az első utad. De hatalmas lelkesedéssel vágsz bele a kalandba: irány az Északi-sark!

A szél feltámad és az arcodba csap. Melegen felöltöztél, mégis vacogsz, és egy kis félelem is van benned. Vajon mi vár rád? Jelenleg 0 °C van, de a hőmérő higanyszála lassan fagypont alá kúszik…

– Készen állsz? – kérdezi John.

Ha a heves szél ellenére mosolyogva igent mondasz, lapozz a 29. fejezethez!

Ha rettegsz a nagy hidegtől, csukd be gyorsan a könyvet, és húzz magadra egy jó meleg pulcsit!

2.

A napok egyhangúan telnek. Tomast leköti a munkája, lefoglalja a planktonok és a víz sótartalmának elemzése. Máskor mindig nyitott egy kis beszélgetésre, de most alig van rád ideje. Amikor felajánlod a segítséged, csupa unalmas, apró feladatot bíz rád. Nem goromba ugyan, de hűvösebben viselkedik veled: már nem leendő kutatóként, csak afféle segédként tekint rád. Kívülállónak érzed magad, csökken a lelkesedésed, és egyre nehezebben viseled a hideget is. Már bánod, hogy nem tartottál a többiekkel az Északi-sarkhoz. De most már késő, bátrabbnak kellett volna lenned!

Próbáld meg elfoglalni magad John és Anna visszatéréséig, majd folytasd a 67. fejezettel!

3.

– Rossz válasz! – kuncog Léna.

Látni az arcodon, hogy kínosan érint a gúnyolódása.

– Várj, ez azért nem olyan egyszerű – kel a védelmedre Rémi. – Hisz Grönlandon is élnek inuitok, és Grönland Dániához tartozik.

– Csak vicceltem – húzza fel az orrát Léna. – Már tréfálkozni sem szabad?

– Szóval mi lehet a helyzet Nunavuttal? – fordul megint feléd Rémi.

Hálásan tekintesz a társadra, majd a helyes válaszon töröd a fejed.

Ha úgy gondolod, hogy a Nunavut Kanada része, lapozz a 63. fejezethez!

Ha szerinted független ország lehet, irány a 88. fejezet!

4.

Bölcs gondolat! Nemcsak az emberek fáznak jobban, ha fúj a szél – ezt a hatást nevezik wind chillnek –, de a mérőműszerek is eljegesedhetnek, ha nem gondoskodnak a védelmükről.

Átkutatod az elülső rakteret, ahol a felszerelést tartjátok, és az egyik polcon fűthető takarókat pillantasz meg. Fogod őket, és óvatosan betakargatod velük a műszereket.

A jól végzett munka örömével csatlakozol a többiekhez: a fedélzeten keresd őket a 75. fejezetben!

5.

– Ha elolvad a jégmező, a tenger szintje emelkedni fog – mondod Annának. – Vagyis sok sziget eltűnhet, nem?

– Nem, tévesen hiszik azt sokan, hogy a jégolvadás megnöveli a tengerszintet. A jégmező valójában a tenger felszínén található sós jég, és ugyanakkora a térfogata, ha elolvad, mint fagyott állapotban. Ezzel szemben a szárazföldi gleccserek olvadása valóban megnöveli a tengerszintet, mert ebben az esetben víz, egészen pontosan édesvíz ömlik a tengerbe.

– Jaj de bonyolult ez… – sóhajtasz egy nagyot.

– Látszólag igen – mosolyodik el Anna. – De ha elvégzel egy kísérletet egy jégkocka és egy pohár víz segítségével, könnyen megértheted a dolgot. Amikor a jégkocka a víz felszínén lebeg – mint a jégmező a tenger felszínén –, jelöld meg filccel a vízszintet, és látni fogod, hogy a jégkocka elolvadása után egyáltalán nem változik. Ha fordítva csinálod, vagyis előbb megjelölöd a víz szintjét, és utána teszed bele a jégkockát, a víz mennyisége megnő a jégkocka elolvadását követően.

Anna elbizonytalanított? Válassz egy másik lehetőséget a 65. fejezetben!

6.

– Kétségtelen, hogy mivel az Északi-sarkvidéken élünk, meleg ruhákat kell készítenünk magunknak. A legtöbbet fókaprémmel béleljük – magyarázza Anouk, majd meg is mutatja kabátja bélését. – Az őseink a jegesmedvék bundáját is használták, amikor még nem nyilvánították őket védett állatokká. De ez nem magyaráz meg mindent, hiszen a te öltözeted is véd a hidegtől.

Vajon mi lehet akkor az inuitok titka?

Ha úgy gondolod, hogy egyszerűen hozzászoktak a hideghez, ugorj a 22. fejezetre!

Ha szerinted az inuitoknak különleges génjeik vannak, lapozz a